ตลท. ยังแขวนป้าย SP หุ้น ADAM หลังไม่แจงข้อมูลการซื้อหุ้น “กีธา พร๊อพเพอร์ตี้ส์”
ตลท. คงเครื่องหมาย SP หุ้น ADAM หลังยังไม่แจงข้อมูลกรณีซื้อหุ้นสามัญทั้งหมดของ “บ.กีธา พร๊อพเพอร์ตี้ส์”
15 ต.ค. 2558

บริษัท อาดามัส อินคอร์ปอเรชั่น จำกัด (มหาชน) หรือ ADAM ระบุว่า ตามทีตลาดหลักทรัพย์ได้คงเครื่องหมาย “SP” (Suspension) สั่งห้ามการซื้อหรือขายหลักทรัพย์ ADAM เนื่องจาก ADAM ยังไม่ได้ดำเนินการให้เป็นไปตามข้อกำหนดของว่าด้วยรายการได้มาซึ่งสินทรัพย์สำคัญและรายการที่เกี่ยวโยงกันกรณีการเข้าซื้อหุ้นสามัญทั้งหมดของบริษัท กีธา พร๊อพเพอร์ตี้ส์ จำกัด (KITHA) และอยู่ระหว่างดำเนินการให้เป็นไปตามข้อกำหนดของตลาดหลักทรัพย์กรณีบริษัทเข้าข่ายเป็นบริษัทที่มีสินทรัพย์ทั้งหมดหรือเกือบทั้งหมดในรูปของเงินสด (Cash Company)
รวมทั้งบริษัทอยู่ระหว่างแก้ไขเหตุอาจถูกเพิกถอนกรณีนำส่งงบการเงินล่าช้าเกินกว่า180 วัน เนื่องจากบริษัทยังไม่ได้นำส่งงบการเงินประจำปี สิ้นสุดวันที่ 31 ธันวาคม 2557 นั้นต่อมาเมื่อวันที่ 14 ตุลาคม 2558 ADAM นำส่งงบการเงินดังกล่าวแล้ว อย่างไรก็ตาม ตลาดหลักทรัพย์ยังคงสั่งห้ามการซื้อ หรือขายหลักทรัพย์ของ ADAM โดยคงเครื่องหมาย SP ต่อไป จนกว่า ADAM จะแก้ไขเหตุข้างต้นให้แล้วเสร็จและเป็นไปตามแนวทางที่ตลาดหลักทรัพย์กำหนด